અમદાવાદ: અમદાવાદ મ્યુનિસિપલ કોર્પોરેશનની બે દિવસીય બજેટ બેઠકનો આજથી પ્રારંભ થઇ રહ્યો છે. આ બજેટ બેઠકમાં સવારના ૧૦.૩૦ વાગ્યાથી શહેરના કોર્પોરેટરો ચર્ચામાં જોડાશે. આ કોર્પોરેટરો માટે તંત્ર દ્વારા ગરમાગરમ ચા-કોફી, નાસ્તા-ભોજનની વ્યવસ્થા કરાઇ છે, જેની પાછળ આશરે ૩૦ લાખ રૂપિયા ખર્ચાશે. વર્ષોવર્ષ બજેટ બેઠક દરમ્યાન સત્તાવાળાઓ દ્વારા કોર્પોરેટરો, ઉચ્ચ અધિકારીઓ વગેરે માટે પરંપરાગત રીતે ખાણી-પીણીની વ્યવસ્થા કરાય છે, જોકે છેલ્લાં કેટલાંક વર્ષથી ખાનપાન પાછળ લાખો રૂપિયા ખર્ચાઇ રહ્યા છે. આ વખતે એક ડિશ માટે રૂ.૩૦૦ પ્રમાણે કોર્પોરેશને એક હજાર ડિશનો કોન્ટ્રાકટરને ઓર્ડર આપ્યો છે. ગત વર્ષની આરતી ઇવેન્ટને જ આ વર્ષનો ખાણી-પીણીનો કોન્ટ્રાક્ટ અપાયો છે.